**Резултати конкурса „Подршка иновативним приступима за повећање запошљавања и запошљивости младих“**

**Комисија за евалуацију пројектних предлога**, састављена од представника Министарства за рад, запошљавањe, борачка и социјална питања, Министарства омладине и спорта, Швајцарске агенције за развој и сарадњу (СДЦ), Немачке организације за међународну сарадњу (ГИЗ) и Тима за социјално укључивање и смањење сиромаштва, **донела је одлуку о избору најбољих кандидата** којима ће бити додељени грантови за спровођење пројектних идеја.

Конкурс је био отворен у периоду од 18. новембра до 15. децембра 2015. године за организације цивилног друштва (носиоци пријаве), регистроване код Агенције за привредне регистре које делују на територији Републике Србије, у сарадњи са приватним сектором (партнерска организација).

Апликантима су на располагању била три различита модела подршке:

1. **Подршка раном развоју** иновативних приступа запошљавања младих како би се нека идеја која боље одговара на проблем у заједници разрадила до фазе да може да се пилотира/спроводи
2. **Подршка унапређењу** иновативних приступа запошљавања младих, како би се иновативно решење које је разрађено применило, или ако се већ спроводи додатно унапредило (разрадом оних сегемената који су се показали као потребни на основу научених лекција током спровођења)
3. **Подршка расту и ширењу односно скалирању** иновативних приступа запошљавању младих, који су се показали успешним у пракси.

На конкурс су се пријавиле 122 организације цивилног друштва у сарадњи са приватним сектором, а највећи број апликаната одлучио се за модел подршке број 2 (95 пројектних предлога). Најмањи број апликаната се одлучио за трећи модел подршке (5 предлога), а за модел подршке број 1 стигле су 22 пријавe.

Критеријуми који су били коришћени за евалуацију пројектних предлога од стране Комисије су били унапред дати апликантима и они су:

* Релевантност предлога пројекта (40 поена)
* Квалитет и јасноћа предлога пројекта (30 поена)
* Квалитет предложеног плана праћења и евалуације (15 поена)
* Одрживост пројекта - у којој мери су резултати пројекта одрживи по престанку финансирања, у вези са различитим моделима подршке (15 поена)

Комисија је донела одлуку о 10 најбољих пројектних предлога којима ће бити додељена средства у оквиру расположивог буџета конкурса.

Имајући у виду горе наведене критеријуме за евалуацију пројектних предлога, Комисија је одлучила да подржи следеће пројекте:

|  |  |  |  |  |  |
| --- | --- | --- | --- | --- | --- |
| **Редни број** | **Носилац Пријаве** | **Назив Пројекта** | **Локација спровођења** | **Модел подршке**  | **Укупан број бодова (100 максимум)** |
| 1 | Удружење Феномена | „ДАФФ“ агробизнис *start-up* за младе | Рашки и Златиборски округ | Модел 2 | 99 |
| 2 | Удружење за локални развој Каменица | Омладински развојни сервис | Комплетан Нишавски округ: Град Ниш, општине Ражањ, Алексинац, Мерошина, Дољевац, Гаџин Хан и Сврљиг | Модел 1 | 99 |
| 3 | Регионални едукативни центар - Банат | Истражи свој бизнис | Зрењанин | Модел 2 | 98 |
| 4 | Тимочки клуб | Дигитална инклузија | Општина Књажевац | Модел 1 | 98 |
| 5 | Удружење грађана Ентузијасти Кучева | Да твоја Земља више вреди | Општина Кучево | Модел 1 | 97 |
| 6 | Фондација за развој економске науке | Н@ПРЕД: Нетворкинг ПРивредног и ЕДукативног сектора | Београд, Србија  | Модел 2 | 96 |
| 7 | Развојни бизнис центар Крагујевац | Локална партнерства за запошљавање младих | Крагујевац | Модел 2 | 96 |
| 8 | Европски покрет у Србији - Лесковац | БУДИ ДРУГАЧИЈИ! - Унапређење иновативног приступа запошљивости и запошљавању младих у Јабланичком округу | Лесковац, Власотинце, Лебане, Медвеђа, Бојник, Црна трава | Модел 2 | 95 |
| 9 | Ромкиње Војводине | Да ли знаш?Да ли можеш! | Општина Нови Бечеј (насељена места: Нови Бечеј, Ново Милошево, Бочар и Кумане) | Модел 1 | 95 |
| 10 | Тимочки Омладински Центар | ПОМАК трансформација | Зајечар, Београд, Србија | Модел 3 | 95 |

Тим за социјално укључивање и смањење сиромаштва овом приликом, у име читаве Комисије, честита победницима конкурса, захваљује се свим апликантима на учешћу и охрабрује остале учеснике да и даље прате активности Владе и партнера у области запошљавања и запошљивости младих.

Конкурс је спроведен у оквиру почетне фазе пројекта (октобар 2015. - октобар 2016.) који је део ширег програма СДЦ-а из априла 2015. године, под називом „Од образовања до запошљавања: развој вештина младих и приватно-јавних партнерстава у Републици Србији”.

На основу резултата, искустава, научених лекција и решења остварених у почетној фази, укључујући и резултате овог конкурса, биће прикупљене информације и подаци важни за предлагање мера јавних политика на локалном нивоу у области запошљавања, образовања, социјалне и омладинске политике.